Quan siguin necessaris per garantir el subministrament d'animals, en el cas de que no existeixin al mercat en la seva variant ecològica, i d'acord amb l'article 42 del Reglament (CE) 889/2008, l'autoritat competent podrà autoritzar la utilització d'animals no ecològics en explotacions avícoles ecològiques de forma excepcional, segons un dels dos supòsits següents contemplats per la normativa:
Aquest tràmit s'ha de fer de via telemàtica a través de la pàgina Tràmits excepcionals en matèria de producció agroalimentària ecològica.
L'operador/a inscrit/a al Consell Català de la Producció Agrària Ecològica (CCPAE) que, degut a la no disponibilitat d'animals ecològics, necessita utilitzar animals no ecològics a la seva explotació avícola ecològica, ha de demanar autorització per fer-ho, utilitzant el model de sol·licitud adequat segons el tipus d'au que sol·licita utilitzar (supòsits 1 i 2 enumerats a l'apartat d'Antecedents), ha de sol·licitar-ho de forma prèvia, utilitzant el model de sol·licitud que pot descarregar-se a continuació:
Aquesta sol·licitud s'haurà d'adjuntar en el formulari general dels Tràmits excepcionals en matèria de producció agroalimentària ecològica i aquest s'haurà d'enviar per via telemàtica.
Per més informació sobre aquest procediment es pot consultar la Guia per a la tramitació telemàtica de tràmits excepcionals en matèria de producció agroalimentària ecològica.
A la sol·licitud s'han de fer constar les dades del sol·licitant i, si és diferent, les del seu representant davant el CCPAE.
En el cas del supòsit d'utilització núm.1, s'ha d'especificar si es sol·licita entrar aus de menys de 3 dies destinades a la producció de carn o ous.
En el cas del supòsit d'utilització 2, s'ha de comunicar el nombre i l'edat de les aus no ecològiques que es volen utilitzar, la data d'entrada a l'explotació, les dades relatives a la granja d'origen i el número de lot.
En el cas de les sol·licituds per utilitzar polletes destinades a la producció d'ous i aus de corral per a la producció de carn no ecològiques que tinguin menys de 3 dies, segons l'especificat al supòsit 1, l'autorització és anual i queda sense efectes en cas d'existir disponibilitat d'aus ecològiques en el transcurs del període autoritzat.
En el cas que la sol·licitud d'entrada d'animals sigui per demanar la utilització de polletes de fins a 18 setmanes d'edat (supòsit número 2), la Direcció General d'Agricultura i Ramaderia del DARP comprovarà que aquests animals s'hagin criat a la granja d'origen complint les disposicions relatives a l'alimentació i la profilaxi i tractaments veterinaris establertes pel Reglament (CE) 889/2008.
Per tal de conèixer les empreses a Catalunya i a l'Estat espanyol que produeixen polletes no ecològiques destinades a reposició avícola de granges ecològiques, consulteu el llistat d'explotacions i l'enllaç existents al final d'aquesta pàgina.
Recordeu que un cop les polletes recriades en aquestes granges no ecològiques entren en una granja ecològica de producció d'ous, aquests animals hauran de passar el corresponent període de conversió de 6 setmanes abans que els seus ous es puguin comercialitzar com a ecològics.
Si una granja ubicada a Catalunya té la intenció d'iniciar l'activitat de recria de polletes no ecològiques destinades a reposició de granges ecològiques de gallines de posta, haurà de complir amb les disposicions relatives a l'alimentació i a la sanitat animal del Reglament (CE) 889/2008 (articles 19 a 24).
El titular haurà de comunicar prèviament al DARP que realitza aquest tipus d'activitat, utilitzant la Comunicació d'inici de producció d'animals no ecològics destinats a reposició avícola en granges ecològiques de posta, que pot descarregar-se a continuació.
A més, cada vegada que una d'aquestes empreses entri un nou lot de polletes per a la seva recria, haurà de comunicar-ho al DARP utilitzant el model de Comunicació d'entrada d'animals no ecològics per utilitzar-los com reposició d'explotacions ecològiques d'avicultura de posta, que també pot descarregar-se a continuació.
Aquestes comunicacions s'hauran de presentar, degudament complimentades, preferentment al registre de les Oficines comarcals del Departament d'Agricultura, Ramaderia, Pesca i Alimentació (DARP).
El control d'aquestes granges de recria de polletes la realitzarà la Direcció General d'Agricultura i Ramaderia, que verificarà tota la informació del seu Quadern d'explotació avícola no ecològica, segons el model de quadern que pot descarregar-se a continuació (si l'empresa de recria ja disposa d'un quadern d'explotació propi, aquest ha d'incloure tota la informació que figura en l'esmentat model).
Empreses a Catalunya que produeixen polletes no ecològiques destinades a reposició avícola de granges ecològiques
Si la granja on es realitza la recria de les polletes no ecològiques complint les disposicions relatives a l'alimentació i la profilaxi i tractaments veterinaris establertes pel Reglament (CE) 889/2008 està ubicada fora de Catalunya, el productor català que vulgui entrar aquestes polletes haurà d'haver comprovat que aquesta granja figura en el llistat d'empreses espanyoles que cada comunitat autònoma ha comunicat al Ministeri d'Agricultura, Pesca i Alimentació (MAPA), que es pot trobar en aquest enllaç.
Només s'autoritzaran entrades de polletes que provinguin d'alguna de les granges que figuren en aquest llistat.